Verkefnið þennan fallega laugardag í september var ekki af verri endanum : sjálft Skessuhorn í Skarðsheiði . Skessan , eins og fjallið er oft nefnt , er eitt fegursta fjall á suðvesturlandi og rís 964 m. yfir sjávarmál . Einstaklega formfagurt og tignarlegt með sínar hvössu brúnir . Sumir segja að þetta sé Matterhorn okkar Íslendinga . Gangan hófst skammt frá bænum Horni en þaðan liggur greið leið upp að fjallinu . Hækkunin , áður en fjallgangan sjálf hefst , er u.þb. 550 metrar . Nokkuð hvass vindur var á móti voru menn hugsi yfir hvernig vindurinn yrði upp á hryggnum . Gengið var meðfram norðurhlið fjallsins til vesturs og inn í kvos áður en lagt var upp bratta brekku vestanmegin í fjallinu . Í þessari brekku er nokkuð grýtt og farið er um hliðarhalla um tíma . Þetta er í raun erfiðasti kafli göngunnar því að gangan eftir hryggnum sjálfum er auðveld og þar er brattinn að mestu búinn . Ekki reyndist þörf á að hafa áhyggjur af vindstrengnum því hann minnkaði þegar komið var í brekkuna sjálfa . Þegar komið var upp var smám saman að létta til þannig að gott útsýni gafst yfir Borgarfjörðinn . Þó að fjallið sé næstum 1000 m. hátt gefur það ekki útsýni til austurs / suðurs því Skarðsheiðin sjálf skyggir á . Það var frábær tilfinning að koma upp á topp á þessu tignarlega fjalli og hópurinn , sem taldi 20 manns , var himinlifandi . Verst hvað margir forfölluðust þennan laugardag . Göngufólkið var sammála um að um þessa göngu væri hægt að segja " léttara en ég hélt " og eru það orð að sönnu . Fjallið er ekki beint árennilegt þegar horft er á það úr norðri en þessi fjallganga er ekki erfið í samanburði við önnur fjöll sem hópurinn hefur toppað á árinu . Þar væri hægt að nefna t.d. Herðubreið , Hlöðufell og Baulu . Enn eitt stórkostlegt fjallið toppað ! Sjá myndir á myndasíðum .